Lesersbrief: Hoe gaan dit met die Afrikaner?Frik Lotz. Foto: Verskaf. Frik Lotz van Sasolburg skryf: Hoe gaan dit met die Afrikaner en ander witmense vandag in Suid-Afrika sedert 1994? Nie baie goed nie, sou ek sê. Witmense en veral die Afrikaner word gedurig daaraan herinner dat hulle verantwoordelik was vir alles wat verkeerd geloop het in die verlede en vandag ook skuldig is aan als wat fout is in die land. Die Afrikaner se geskiedenis word misken, sy erfenis en kultuur word vertrap, die Afrikaanse taal word oral uitgewerk en dan word hy ook benadeel deur regstellende aksie, swart ekonomiese bemagtiging en grondhervorming. Baie mense het hul heil oorsee gaan soek, juis omdat hulle soos tweedeklasburgers in hul eie land behandel word. Het Afrikaners dan geen regte meer in Suid-Afrika nie? Het dit nie tyd geword dat die Afrikaner opstaan en sê genoeg is genoeg nie? Is dit nie ook tyd dat ander minderheidsgroepe hul stem dik maak oor wat in die land aangaan en opstaan vir hul regte nie? Minderheidsregte en selfbeskikking is die enigste haalbare oplossing vir Suid-Afrika met sy verskeidenheid van volke, tale en kulture. Die land is in ŉ krisis en daar sal beslis iets gedoen moet word en met nuwe oë gekyk moet word na selfbeskikking.